S-1536/2023

Mál þetta sem dómtekið var 4. júlí 2023 höfðaði Lögreglustjórinn á höfuðborgarsvæðinu með ákæru 6. júní 2023 á hendur ákærða H-kk-þgf S-kk-þgf H-kk-þgf, kt. 000000- 0000, [...], [...]:

„fyrir fíkniefnalagabrot, með því að hafa föstudaginn 13. maí 2022 í íbúð og bílskúr að [...] haft í vörslum sínum í sölu- og dreifingarskyni 98 kannabisplöntur og hafa um nokkurt skeið ræktað greindar plöntur og haft í vörslum sínum 0,47 gaf maríhúana, sem lögreglumenn fundu við leit í íbúðinni og bílskúrnum.

M: [...]

Telst brot þetta varða við 2. gr., sbr. 4., 5. og 6. gr. laga um ávana- og fíkniefni nr. 65/1974 og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 98 kannabisplöntum og 0,47 gaf maríhúana, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, með síðari breytingum. Jafnframt er krafist upptöku á 4 vatnsdælum, 15 lömpum, 3 tímarofum, 2 loftblásurum, 3 loftsíum, 2 rakatækjum, 8 viftum og hitamæli, sem hald var lagt á í málinu, samkvæmt 7. mgr. 5. gr. sömu laga, en munirnir voru notaðir til framleiðslu kannabisplantnanna.“

Ákærði mætti við fyrirtöku málsins 4. júlí 2023, játaði brot sitt án undandráttar og samþykkti upptökukröfu. Var því farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði krefst þess í málinu að honum verði gerð sú vægasta refsing sem lög leyfa. Þá krefst hann þess að dæmd refsing verði skilorðsbundin.

Með skýlausri játningu ákærða, sem fær stoð í framlögðum gögnum, þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Ákærði er fæddur í [...]. Samkvæmt sakavottorði ákærða dags. 31. maí 2023 á ákærði nokkurn sakaferil að baki sem nær aftur til ársins 2015. Sakaferill ákærða samanstendur af fíkniefnalaga-, umferðarlaga- og hegningarlagabrotum. Ákærði hefur þó ekki áður gerst sekur um vörslur fíkniefna í sölu- og dreifingarskyni. Ákærði gekkst undir viðurlagaákvörðun hjá Héraðsdómi Reykjaness þann 5. desember 2022. Brot ákærða nú var framið áður en honum var síðast gerð refsing og ber því að dæma ákærða hegningarauka sbr. 78. gr. almennra hegningarlaga nr. 19/1940 er samsvari þeirri þyngingu hegningarinnar, sem kynni að hafa orðið, ef dæmt hefði verið um öll brotin í fyrra málinu. Við ákvörðun refsingar er litið til þess að ákærði hefur játað brot sitt án undandráttar án rannsóknarstigi og fyrir dómi. Á hinn bóg inn er einnig tekið mið af því að ákærði hafði í vörslum sínum umtalsvert magn kannabisplantna og stóð fyrir ræktun þeirra í nokkurt skeið.

Með vísan til framangreinds þykir refsing ákærða hæfilega ákveðin fangelsi í fimm mánuði, en fresta skal fullnustu fangelsisrefsingarinnar og skal hún falla niður að liðnum tveimur árum frá dómsbirtingu þessa að telja, haldi ákærði almennt skilorð 57. gr. almennra hegningarlaga nr. 19/1940.

Með vísan til lagaákvæða í ákæru og samþykktir ákærða á upptöku kröfu skal ákærði sæta upptöku fíkniefna og annara hluta sem haldlagðir voru af lögreglu við rannsókn málsins líkt og nánar greinir í dómsorði.

Samkvæmt 1. mgr. 235. gr. laga nr. 88/2008 ber að dæma ákærða til að greiða allan sakarkostnað, alls 573.149 krónur. Um er að ræða kostnað vegna magngreiningar og matsgerðar rannsóknarstofu Háskóla Íslands og þóknun skipaðs verjanda ákærða á rannsóknarstigi og fyrir dómi, G-kk-ef S-x-x R-kk-ef lögmanns sem þykir hæfilega ákveðin með hliðsjón af eðli og umfangi málsins 301.320 krónur að meðtöldum virðisaukaskatti.

Af hálfu ákæruvaldsins fór með málið E-kvk-nf H-kvk-nf aðstoðarsaksóknari.

H-kvk-nf B-kvk-nf R-kvk-nf aðstoðarmaður dómara kveður upp dóm þennan.

Dómsorð :

Ákærði, H-kk-nf S-kk-nf H-kk-nf, sæti fangelsi í fimm mánuði, en fresta skal fullnustu fangelsisrefsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 98 kannabisplöntum, 0,47 gaf maríhúana, 4 vatnsdælum, 15 lömpum, 3 tímarofum, 2 loftblásurum, 3 loftsíum, 2 rakatækjum, 8 viftum og hitamæli.

Ákærði greiði 573.149 krónur í sakarkostnað, þar með talda 301.320 króna þóknun skipaðs verjanda síns, G-kk-ef S-x-x R-kk-ef lögmanns.

H-kvk-nf B-kvk-nf R-kvk-nf